ভারতীয় দলে বৈভব, অভিষেক পোড়েল! বড় ঘোষণা করল BCCI

ওয়েব ডেস্ক: রোহিত, কোহলিরা বিশ্বকাপ জিতেছে গতবছর, এবছর জিতলেন হরমন, জেমিরা। এবার সুযোগ জিতেশ, বৈভবদের সামনে। বিশ্বকাপ নয়, এবার এশিয়ার মঞ্চে নিজেদের যোগ্যতা প্রমাণে নামছে ভারতীয় তরুণরা। কাতারে শুরু হতে চলেছে রাইজিং স্টারস এশিয়া কাপ ২০২৫ (Rising Stars Asia Cup 2025)। এই টুর্নামেন্টের জন্য এবার ভারত ‘এ’ (India A Cricket Team) দল ঘোষণা করল বিসিসিআই (BCCI)। আর সেই দলেই রয়েছে ভারতের একাধিক তরুণ তুর্কি, যারা ইতিমধ্যে বাইশ গজে নিজেদের প্রতিভার ঝলক দেখিয়েছেন।

১৪ থেকে ২৩ নভেম্বর পর্যন্ত চলবে এই প্রতিযোগিতা, যাতে অন্যতম ‘ফেভারিট’ ভারত ‘এ’ দল। দলের নেতৃত্বে রাখা হয়েছে উইকেটকিপার-ব্যাটার জিতেশ শর্মাকে, সহ-অধিনায়ক নমন ধীর। উল্লেখযোগ্য বিষয় হল তরুণদের এই দলে সুযোগ পেয়েছেন দেশের বেশ কিছু প্রতিভাবান ক্রিকেটার, যাদের মধ্যে রয়েছেন প্রিয়াংশ আর্য, বৈভব সুর্যবংশী, নেহাল ওয়াধেরা, সুর্যাংশ শেজ, রমনদীপ সিং, হর্ষ দুবে, আশুতোষ শর্মা, যশ ঠাকুর, গুরজপনীত সিং, বিজয়কুমার বৈশাখ, যুধবীর সিং চরক, সুয়শ শর্মারা। বাংলা থেকে এই দলে সুযোগ পেয়েছেন অভিষেক পোড়েল।

আরও পড়ুন: গুরুকে শ্রদ্ধা ক্যাপ্টেনের – অমল মুজুমদারের পা ছুঁলেন হরমনপ্রীত

এছাড়াও পাঁচজন খেলোয়াড়কে দলের স্ট্যান্ড-বাই হিসেবে রাখা হয়েছে। গুরনূর সিং ব্রার, কুমার কুশাগ্র, তনুশ কোঠিয়ান, সমীর রিজভি এবং শেখ রশিদ রয়েছেন এই পাঁচ ক্রিকেটারের তালিকায়। এই প্রতিযোগিতায় ভারত ‘এ’ দল গ্রুপ বি-তে রয়েছে। একই গ্রুপে রয়েছে ওমান, সংযুক্ত আরব আমিরশাহি এবং পাকিস্তান ‘এ’। কাজেই গ্রুপ পর্যায়ে ভারতকে সেরকম কঠিন ম্যাচ খেলতে হবে না বলেই আশা করা হচ্ছে।

টুর্নামেন্টে ভারতের অভিযান শুরু হবে ১৪ নভেম্বর। শুক্রবারের এই ম্যাচে ভারত ‘এ’ দল খেলবে সংযুক্ত আরব আমিরশাহির বিরুদ্ধে। এরপর ১৬ নভেম্বর রয়েছে ভারত-পাকিস্তান (India Vs Pakistan) মেগা ম্যাচ। রবিবারের এই ম্যাচের দিকে নজর থাকবে সকলের। গ্রুপ পর্যায়ে ভারত শেষ ম্যাচটি খেলবে ১৮ নভেম্বর, প্রতিপক্ষ ওমান।